C 311/24

Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2021/C 311/08)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

DOCUMENT UNIC

„ALHO DA GRACIOSA”

Nr. UE: PGI-PT-02605 – 11 mai 2020

DOP ( ) IGP ( X )

1. Denumirea (denumirile) [a (ale) DOP sau IGP]

„Alho da Graciosa”

2. Statul membru sau țara terță

Portugalia

3. Descrierea produsului agricol sau alimentar

3.1. Tipul de produs

Clasa 1.6. Fructe, legume și cereale, proaspete sau prelucrate

3.2. Descrierea produsului căruia i se aplică denumirea de la punctul 1

„Alho da Graciosa” – usturoi din specia Allium sativum L. – se prezintă sub formă de bulbi uscați, fie individual, fie în funii împletite, fiecare bulb având un diametru minim de 3 cm, măsurat dintr-o parte în cealaltă a bulbului fără tunici exterioare.

Bulbii, de formă ovoidală și înveliți în mai multe straturi de tunici exterioare albe ușor de înlăturat, sunt formați din bulbili cu o textură fermă și netedă, înveliți în tunici roz cu nuanțe roșiatice.

În ceea ce privește mirosul, bulbilii de „Alho da Graciosa” se diferențiază prin mirosul lor de intensitate medie spre redusă, chiar și atunci când nu sunt zdrobiți.

În ceea ce privește gustul, „Alho da Graciosa” se caracterizează printr-o aromă intensă, foarte plăcută, cu foarte puțin gust rezidual.

Printre aspectele importante legate de compoziția sa chimică se numără nivelurile sale ridicate de zinc (peste 7 mg/kg), fier (peste 8 mg/kg), magneziu (peste 170 mg/kg) și alicină (peste 3 500 mg/kg), care conferă usturoiului „Alho da Graciosa” proprietăți de conservant alimentar.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

–

3.4. Etape specifice ale producției care trebuie să se desfășoare în aria geografică delimitată

Toate etapele producției (selecționarea celor mai buni bulbili de usturoi pentru plantare, cultivarea și recoltarea).

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

–

3.6. Norme specifice privind etichetarea produsului la care se referă denumirea înregistrată

–

4. Delimitarea concisă a ariei geografice

Insula Graciosa din arhipelagul Insulelor Azore.

5. Legătura cu aria geografică

Legătura se bazează pe caracteristicile și calitățile specifice ale usturoiului „Alho da Graciosa”.

În ceea ce privește reputația produsului, trebuie menționat faptul că, grație condițiilor pedoclimatice favorabile, usturoiul „Alho da Graciosa” este cultivat cu succes pe insula Graciosa încă de la sosirea primilor coloniști, la începutul secolului al XV-lea.

Usturoiul cultivat pe insula Graciosa a fost ameliorat din generație în generație, producătorii selecționând cele mai bune exemplare pentru propagare, mai exact cele care păstrează caracteristicile principale, cum ar fi culoarea și mărimea.

Când s-au instalat, primii locuitori au constatat că regimul precipitațiilor și solul fertil sunt prielnice pentru cultivarea de fructe și legume. Usturoiul cultivat de locuitorii insulelor, care practicau mai ales agricultura de subzistență, s-a făcut remarcat din rândul celorlalte culturi.

Graciosa a fost cunoscută dintotdeauna ca „Terra do Alho” (tărâmul usturoiului), iar usturoiul este ilustrat pe stema uneia dintre cele mai importante parohii de pe insulă, São Mateus.

Acestea sunt circumstanțele în care s-au format calitățile specifice ale usturoiului „Alho da Graciosa”: miros de intensitate medie spre redusă, chiar și atunci când usturoiul nu e zdrobit, aromă intensă, foarte plăcută, cu foarte puțin gust rezidual, aceste calități fiind datorate nu doar condițiilor pedoclimatice ale insulei, ci și îngrijirilor acordate de-a lungul anilor de producători, care nu au adus cultivare din alte regiuni.

Deși clima insulei Graciosa, la fel ca cea a celorlalte insule din arhipelag, este oceanică temperată, Graciosa înregistrează cele mai puține ploi din arhipelagul Insulelor Azore, lunile cele mai uscate fiind mai și august. Acest lucru se datorează topografiei insulei, caracterizate de câmpii cu altitudini joase care sunt protejate împotriva vântului puternic și se bucură de multe ore însorite.

Solurile insulei Graciosa sunt subțiri, soluri brune cu caracteristici andice standard și soluri derivate din roci bazaltice sau din materiale piroclastice aflate pe roci bazaltice superficiale.

Aceste soluri vulcanice, cu un pH ușor acid sau neutru, sunt bogate în microelemente, precum zincul și fierul, care sunt esențiale pentru dezvoltarea plantelor tinere, pentru formarea clorofilei și pentru fotosinteză. Solurile de acest fel sunt prielnice pentru cultivarea usturoiului și favorizează formarea alicinei, stimulând astfel dezvoltarea usturoiului și conferindu-i caracteristicile enumerate la punctul 3.2.

Conținutul de alicină variază considerabil datorită anumitor factori de mediu, iar nivelurile ridicate ale pH-ului solurilor, numărul mare de ore însorite și precipitațiile reduse sporesc concentrația alicinei în usturoi (Eagling și Sterling, 2000).

Conținutul mediu de alicină al usturoiului variază între 1 800 mg/kg și 3 600 mg/kg, iar analiza usturoiului „Alho da Graciosa” cu ajutorul cromatografiei de lichide de înaltă performanță a dezvăluit un conținut mediu de alicină de peste 3 500 mg/kg.

În ceea ce privește condițiile de cultivare, pH-ul mediu al solului pe insula Graciosa este de 6,2, valoare care, împreună cu precipitațiile reduse și numeroasele ore însorite, stimulează formarea alicinei, principalul element antimicrobian al usturoiului „Alho da Graciosa”.

Adesea, datorită calităților acestui usturoi, cei care vizitează insula caută specialități culinare asezonate sau preparate cu „Alho da Graciosa”, precum celebrul sos molhanga, care însoțește peștele proaspăt, mâncarea de pește numită molho à pescador, cârnatul tipic din Graciosa (linguiça da Graciosa) sau melcii plați la grătar (lapas grelhadas), ceea ce face ca „Alho da Graciosa” să fie un produs foarte apreciat, utilizat de bucătari celebri nu doar pentru aroma și mirosul distinctive, ci și pentru că este recunoscut ca având calități de conservant alimentar, datorită conținutului său ridicat de alicină.

„Alho da Graciosa” a fost testat ca inhibitor al Listeria monocytogenes – un microorganism patogen care poate supraviețui și se poate dezvolta pe alimente la temperaturi de refrigerare, ceea ce îl face greu de ținut sub control – și s-a constatat că are o capacitate de inhibare mai mare decât cea a altor tipuri de usturoi roz de pe piață [Voz do Campo, numărul 224, și Pimentel, Paulo (2008) Universitatea Insulelor Azore].

De asemenea, testele efectuate asupra cărnii tocate au arătat că „Alho da Graciosa” a încetinit în mod clar dezvoltarea de L. monocytogenes până în a treia zi de refrigerare [Voz do Campo, numărul 224, și Pimentel, Paulo (2008) Universitatea Insulelor Azore].

În ceea ce privește reputația și renumele usturoiului „Alho da Graciosa”, merită menționată inițiativa din 2019 a Camerei de Comerț din Angra do Heroísmo și a Centrului pentru Afaceri din Graciosa de a organiza primul festival „Alho da Graciosa”, cu conferințe, demonstrații culinare, ateliere, activități școlare, meniuri de restaurant speciale, cu mâncăruri (de la antreuri la deserturi) preparate cu usturoi, tururi ghidate și vânzare de produse regionale, scopul fiind de a face cunoscut, a comercializa și a promova produsul „Alho da Graciosa”.

Cu această ocazie, numeroase articole publicate în mari ziare regionale și naționale, și anume Público și Açoriano Oriental, și în reviste specializate, de exemplu Vida Rural, Voz do Campo, Agrotec și Agronegócios, precum și alte apariții în mass-media nu doar au acordat o mare atenție festivalului în sine, ci, mai ales, au concentrat atenția asupra calităților usturoiului „Alho da Graciosa”, care au fost puse în valoare în timpul evenimentului.

Printre articole s-au numărat: „E viva o alho! o da Graciosa que é diferente e único” [„Trăiască usturoiul din Graciosa! Diferit și unic!”], publicat în ziarul Público, „O Alho da Graciosa ainda vai dar que falar” [„Alho da Graciosa e încă pe limbile tuturor”], publicat în revista Vida Rural, și „O Alho da Graciosa, um composto natural com propriedades conservantes” [„Alho da Graciosa, un compus natural cu proprietăți de conservant”], publicat în revista Negócios do Campo.

Articolul sus-menționat intitulat „E viva o alho! o da Graciosa que é diferente e único”, publicat în ziarul Público, conținea următorul paragraf: „Din cele mai vechi timpuri, Graciosa a fost și este cunoscută ca insula usturoiului, iar din anii ’50 cultivarea usturoiului a dobândit o însemnătate sporită, devenind tot mai importantă pentru economia familială locală (împreună cu lupinul, boabele de fasole și cerealele). Usturoiul era distribuit și în celelalte insule din grupul central, cunoscut sub numele de «ilhas de baixo», de Fernão Magalhães, nava care, în vremurile respective, asigura legătura între ele. Totul s-a schimbat însă după cutremurul din 1 ianuarie 1980, care a provocat multe distrugeri și a determinat o mare parte a populației să părăsească insula. Terenurile și producția au fost abandonate, iar cultivarea usturoiului a fost aproape oprită.”

Recent, „Alho da Graciosa” a fost ales să reprezinte produsele din Azore pe timbrul aniversar emis de poșta portugheză, CTT – Correios de Portugal S.A., pentru a marca a patra ediție a Zilei naționale a gastronomiei. Timbrul a fost emis în timpul festivităților aferente Zilei naționale a gastronomiei, organizate de Confraria Gastrónomos dos Açores (Asociația gastronomilor din Azore), în calitate de membră a Federação Portuguesa das Confrarias Gastronómicas (Federația portugheză a asociațiilor gastronomice).

Date fiind caracteristicile usturoiului „Alho da Graciosa”, care disting acest produs, făcându-l foarte apreciat și valoros, cererea nu este limitată la piața regională. Dimpotrivă, acest usturoi poate fi găsit și în alte părți ale Portugaliei, unde este folosit de unii dintre cei mai apreciați bucătari ai țării, care îi valorifică pe deplin calitățile culinare fără riscul unui miros și al unei arome excesive.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://tradicional.dgadr.gov.pt/images/prod_imagens/horticolas/docs/CE_Alho_Graciosa_IGP.pdf

(1) JO L 343, 14.12.2012, p. 1.